Document ID: 32004R2182

Reference:
21.12.2004
SL
Uradni list Evropske unije
L 373/1
UREDBA SVETA (ES) št. 2182/2004
z dne 6. decembra 2004
o medaljah in žetonih, podobnih eurokovancem
SVET EVROPSKE UNIJE JE –
ob upoštevanju Pogodbe o ustanovitvi Evropske skupnosti in zlasti tretjega stavka člena 123(4) Pogodbe,
ob upoštevanju predloga Komisije,
ob upoštevanju mnenja Evropske centralne banke (1),
ob upoštevanju naslednjega:
(1)
V skladu z zahtevami Uredbe Sveta (ES) št. 974/98 z dne 3. maja 1998 o uvedbi eura (2) je euro 1. januarja 1999 postal uradna valuta sodelujočih držav članic in tistih tretjih držav, ki so s Skupnostjo sklenile sporazum o uvedbi eura, tj. Monaka, San Marina in Vatikanske mestne države.
(2)
Uredba Sveta (ES) št. 975/98 z dne 3. maja 1998 o apoenih in tehničnih specifikacijah eurokovancev, namenjenih obtoku (3), je določila osnovne značilnosti eurokovancev. Eurokovanci so po uvedbi januarja 2002 v obtoku v euroobmočju kot edino zakonito plačilno sredstvo v obliki kovancev.
(3)
Priporočilo Komisije 2002/664/ES z dne 19. avgusta 2002 o medaljah in žetonih, podobnih eurokovancem (4), priporoča, da se je pri prodaji, izdelavi, skladiščenju, uvozu in distribuciji za prodajo ali v druge komercialne namene medalj in žetonov, ki so po velikosti podobni eurokovancem, treba izogibati določenim vizualnim lastnostim.
(4)
Sporočilo Komisije z dne 23. julija 1997 o uporabi simbola za euro je uvedlo simbol (€) in vse uporabnike valute pozvalo, da simbol uporabljajo za opis denarnih vrednosti, izraženih v eurih.
(5)
Sporočilo Komisije z dne 22. oktobra 2001 o zaščiti avtorskih pravic enotne strani eurokovancev (5) je določilo pravila za reprodukcijo enotne strani eurokovancev.
(6)
Vizualne lastnosti eurokovancev je Komisija objavila 28. decembra 2001 (6).
(7)
Državljani so lahko zavedeni v prepričanje, da imajo medalje in žetoni z napisom „euro“ ali „euro cent“, s simbolom za euro ali motivom, podobnim tistemu s skupne strani ali tistemu z nacionalnih strani eurokovancev, status zakonitega plačilnega sredstva v kateri koli državi članici, ki je sprejela euro, ali v sodelujoči tretji državi.
(8)
Vse večja postaja nevarnost, da se medalje in žetoni, ki so podobne velikosti oziroma so izdelani iz kovine s podobnimi lastnostmi kot eurokovanci, nezakonito uporabljajo namesto eurokovancev.
(9)
Zaradi tega je primerno, da se prepove prodajo, izdelovanje, uvoz in distribucijo za namene prodaje ali v komercialne namene medalj in žetonov, ki imajo podobne vizualne lastnosti, so podobne velikosti ali pa so izdelani iz kovine s podobnimi lastnostmi kot euro.
(10)
Da bi na enak način zaščitili euro pred zamenjevanjem s podobnimi medaljami in žetoni v vsej Skupnosti, mora vsaka država članica uvesti sankcije za kršitve –
SPREJEL NASLEDNJO UREDBO:
Člen 1
Opredelitve
V tej uredbi:
(a)
„euro“ pomeni uradno valuto sodelujočih držav članic, kakor so opredeljene v členu 1 Uredbe (ES) št. 974/98, in tistih sodelujočih tretjih držav, ki so s Skupnostjo sklenile sporazum o uvedbi eura (v nadaljevanju „sodelujoče tretje države“);
(b)
„simbol za euro“ pomeni znak, ki predstavlja euro (€) in je prikazan in opisan v Prilogi I;
(c)
„medalje in žetoni“ pomenijo tiste kovinske predmete, razen blanketov, namenjenih kovanju denarja, ki imajo videz in/ali tehnične lastnosti kovanca, vendar niso izdani v skladu z nacionalnimi zakonodajnimi določbami, zakonodajnimi določbami sodelujočih tretjih držav ali drugimi tujimi zakonodajnimi določbami, in tako z njimi ni mogoče uradno plačevati niti niso zakonito plačilno sredstvo;
(d)
„zlato“, „srebro“ in „platina“ pomenijo zlitine, ki vsebujejo zlato, srebro ali platino s stopnjo čistosti po teži na tisoč enot, ki znaša najmanj 375, 500 oz. 850. Ta opredelitev ne posega v ureditve o označevanju čistosti plemenitih kovin, ki se uporabljajo v državah članicah;
(e)
„Evropski tehnični in znanstveni center“ (v nadaljevanju „ETSC“) pomeni subjekt, ustanovljen s Sklepom Komisije 29. oktobra 2004;
(f)
„referenčna lestvica“ ima pomen, ki je opredeljen v oddelku 1 Priloge II.
Člen 2
Zaščitne določbe
Ob upoštevanju členov 3 in 4 se v naslednjih okoliščinah prepove izdelava in prodaja medalj in žetonov ter njihov uvoz in distribucija za prodajne ali druge komercialne namene:
(a)
kadar se na njihovi površini pojavljata izraza „euro“ ali „euro cent“ ali simbol za euro; ali
(b)
kadar je njihova velikost v okviru referenčne lestvice; ali
(c)
kadar je kateri koli motiv na površini medalj ali žetonov podoben kateremu koli motivu na nacionalni strani ali kateremu koli motivu na enotni strani eurokovancev, ali pa je enak ali podoben motivu na obodu kovanca za dva eura.
Člen 3
Izjeme
1.   Medalje in žetoni z izrazom „euro“ ali „euro cent“ ali simbolom za euro brez nominalne vrednosti niso prepovedani, če je njihova velikost zunaj referenčne lestvice.
2.   Medalje in žetoni, katerih velikost je v okviru referenčne lestvice, niso prepovedani, če:
(a)
imajo na sredini luknjo s premerom nad 6 mm ali če so mnogokotne oblike, toda ne več kot šestkotne, pod pogojem, da izpolnjujejo pogoj iz točke (c)(ii); ali
(b)
so izdelani iz zlata, srebra ali platine; ali
(c)
izpolnjujejo naslednje pogoje:
(i)
kombinacije premera in višine oboda medalj in žetonov so izven razponov, ki so določeni za posamezne primere v oddelku 2 Priloge II, in
(ii)
kombinacije premera in lastnosti kovine, iz katere so izdelane medalje in žetoni, morajo biti zunaj razponov, ki so določeni za posamezne primere v oddelku 3 Priloge II.
Člen 4
Odstopanja na podlagi dovoljenja
1.   Komisija lahko podeli posebna dovoljenja za uporabo izrazov „euro“, „euro cent“ ali simbola za euro pod nadzorovanimi pogoji uporabe v primerih, kjer ni nevarnosti za zamenjavo. V takšnih primerih mora biti zadevni gospodarski subjekt znotraj države članice jasno prepoznaven na površini medalje ali žetona, na sprednji ali zadnji strani medalje ali žetona pa mora biti vtisnjeno pojasnilo „Ni zakonito plačilno sredstvo“.
2.   Za izrekanje o podobnosti motiva v smislu člena 2(c) je pristojna Komisija.
Člen 5
Obstoječe medalje in žetoni
Medalje in žetone, ki so bili izdani pred začetkom veljavnosti te uredbe in ne izpolnjujejo pogojev iz členov 2, 3 in 4, se lahko uporabljajo največ do konca leta 2009, razen če jih mogoče uporabljati namesto eurokovancev. Te medalje in žetone je treba, če je to primerno, popisati v skladu s postopki, ki se uporabljajo v državah članicah, ter o njih obvestiti ETSC.
Člen 6
Sankcije
1.   Države članice določijo pravila o sankcijah za kršitve določb te uredbe in sprejmejo potrebne ukrepe, s katerimi zagotovijo njihovo izvajanje. Sankcije morajo biti učinkovite, sorazmerne in odvračilne.
2.   Države članice sprejmejo zakone in druge predpise za uporabo tega člena do 1. julija 2005. O tem takoj obvestijo Komisijo.
Člen 7
Uporaba
Ta uredba se uporablja v sodelujočih državah članicah, kot so opredeljene v Uredbi (ES) št. 974/98.
Člen 8
Začetek veljavnosti
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v državah članicah v skladu s Pogodbo o ustanovitvi Evropske skupnosti.
V Bruslju, 6. decembra 2004
Za Svet
Predsednik
H. HOOGERVORST
(1)  UL C 134, 12.5.2004, str. 11.
(2)  UL L 139, 11.5.1998, str. 1. Uredba, kakor je bila spremenjena z Uredbo (ES) št. 2596/2000 (UL L 300, 29.11.2000, str. 2).
(3)  UL L 139, 11.5.1998, str. 6. Uredba, kakor je bila nazadnje spremenjena z Uredbo (ES) št. 423/1999 (UL L 52, 27.2.1999, str. 2).
(4)  UL L 225, 22.8.2002, str. 34.
(5)  UL L 318, 13.11.2001, str. 3.
(6)  UL C 373, 28.12.2001, str. 1.
PRILOGA I
PRIKAZ SIMBOLA ZA EURO IZ ČLENA 1
PRILOGA II
1.   Opredelitev referenčne lestvice iz člena 1
(a)
Referenčna lestvica za velikost medalj in žetonov je niz kombinacij med premerom in višino oboda, ki so vključene v referenčni razpon premera oziroma referenčni razpon višine oboda.
(b)
Referenčni razpon premera je med 19,00 milimetrov in 28,00 milimetrov.
(c)
Referenčni razpon višine oboda je med 7 % in 12 % posamezne vrednosti iz referenčnega razpona premera.
2.   Razponi iz člena 3(2)(c)(i)
Določeni razponi
Premer
(mm)
Višina oboda
(mm)
1.
19,45–20,05
1,63–2,23
2.
21,95–22,55
1,84–2,44
3.
22,95–23,55
2,03–2,63
4.
23,95–24,55
2,08–2,68
5.
25,45–26,05
1,90–2,50
3.   Razponi iz člena 3(2)(c)(ii)
Premer (mm)
Lastnosti kovine
1.
19,00–21,94
Elektroprevodnost med 14,00 in 18,00 % IACS
2.
21,95–24,55
Elektroprevodnost med:
—
14,00 in 18,00 % IACS ali
—
4,50 in 6,50 % IACS, razen če je medalja ali žeton iz enotne zlitine, njen/njegov magnetni moment pa je izven razpona 1,0–7,0 μVs. cm
3.
24,56–26,05
Elektroprevodnost med:
—
15,00 in 18,00 % IACS ali
—
13,00 in 15,00 % IACS, razen če je medalja ali žeton iz enotne zlitine, njen/njegov magnetni moment pa je izven razpona 1,0–7,0 μVs.cm
4.
26,06–28,00
Elektroprevodnost med 13,00 in 15,00 % IACS, razen če je medalja ali žeton iz enotne zlitine, njen/njegov magnetni moment pa je izven razpona 1,0–7,0 μVs.cm
4.   Grafični prikaz
V spodnjem grafu je prikazana informativna ilustracija v tej prilogi določenih razponov:

Summary:
Medalje in žetoni, podobni eurokovancem
Medalje in žetoni, podobni eurokovancem
POVZETEK:
Uredba (ES) št. 2182/2004 o medaljah in žetonih, podobnih eurokovancem
KAJ JE NAMEN TE UREDBE?
Ta uredba določa enotne pogoje za izdelavo medalj in žetonov, podobnih eurokovancem, da bi zaščitila državljane pred nevarnostjo zamenjave ali goljufije.
Opredeljuje uporabo pojmov, povezanih z eurom, ter raven tehnične podobnosti med medaljami/žetoni ter eurokovanci.
KLJUČNE TOČKE
Namen Uredbe je zaščititi javnost pred nevarnostjo zamenjave ali goljufije, ki jo povzročijo kovinski predmeti, kot so medalje in žetoni, ki so zelo podobni eurokovancem. Takšne medalje in žetone bi bilo mogoče namreč zamenjati za plačilno sredstvo (jih sprejeti, če bi bili ponujeni za plačilo, kot se ponujajo kovanci ali bankovci), lahko pa bi se tudi uporabljali nezakonito namesto eurokovancev.
V tej uredbi so medalje in žetoni opredeljeni kot kovinski predmeti, ki imajo videz in/ali tehnične lastnosti eurokovancev, vendar niso izdani v skladu z nacionalnimi zakonodajnimi določbami, zakonodajnimi določbami sodelujočih držav zunaj EU ali drugimi tujimi zakonodajnimi ukrepi in tako z njimi ni mogoče uradno plačevati niti niso zakonito plačilno sredstvo.
Uredba prepoveduje izdelavo, prodajo, uvoz in distribucijo (za prodajo ali v druge komercialne namene) medalj in žetonov, ki imajo vizualne in druge lastnosti, podobne enotni valuti.
Na medaljah in žetonih ne sme biti
napisa „euro“ ali „euro cent“ ali
simbola za euro.
Prav tako ne smejo vsebovati
nobenega motiva, podobnega motivom na eurokovancih,
simbolov, ki predstavljajo suverenost držav Evropske unije (EU),
oblike obodov ali motivov eurokovancev ali simbolov eura.
Medalje in žetoni tudi ne smejo biti enake velikosti kot eurokovanci. Evropska komisija mora določiti, ali je kovinski predmet medalja ali žeton in ali zanj veljajo prepovedi iz te uredbe.
Medalje in žetoni z izrazom „euro“ ali „euro cent“ ali simbolom za euro brez nominalne vrednosti so dovoljeni, če se njihova velikost dovolj razlikuje od velikosti eurokovancev in če ne vsebujejo motiva, podobnega zgoraj navedenim motivom in simbolom. Če pa so si zelo podobni po velikosti, morajo imeti na sredini luknjo ali biti mnogokotne, tj. največ šestkotne oblike, ali biti izdelani iz zlata, srebra ali platine ali biti izven določenih razponov.
Komisija lahko podeli posebna dovoljenja za uporabo izrazov „euro“, „euro cent“ ali simbola za euro, kjer ni nevarnosti za zamenjavo. V takšnih primerih mora biti zadevni gospodarski subjekt znotraj države EU jasno prepoznaven na površini medalje ali žetona.
Če ima medalja ali žeton tudi navedeno nominalno vrednost, mora biti na njegovi sprednji ali zadnji strani vtisnjeno pojasnilo „Ni zakonito plačilno sredstvo“.
Apoeni in tehnične specifikacije eurokovancev, tj. edinih kovancev, ki so zakonito plačilno sredstvo v euroobmočju, so določeni v Uredbi Sveta (EU) št. 729/2014.
Medalje in žetoni, izdani pred začetkom veljavnosti Uredbe, so se lahko uporabljali do konca leta 2009 pod pogojem, da se niso uporabljali namesto eurokovancev. Takšne medalje in žetone je treba popisati v skladu s postopki, ki se uporabljajo v državah EU, ter o njih obvestiti Evropski tehnični in znanstveni center.
Ta uredba se uporablja v vseh državah EU, ki so uvedle euro leta 2002 (Avstrija, Belgija, Finska, Francija, Grčija, Irska, Italija, Luksemburg, Nemčija, Nizozemska, Portugalska in Španija). Uredba (ES) št. 2183/2004, kakor je bila spremenjena z Uredbo (ES) št. 47/2009, razširja njeno področje uporabe na države EU, ki še niso uvedle eura. Države EU so morale do 1. julija 2005 določiti in izvajati pravila o sankcijah, ki veljajo v primeru kršitev Uredbe.
OD KDAJ SE TA UREDBA UPORABLJA?
              
Ta uredba se uporablja od 21. decembra 2004.
GLAVNI DOKUMENT
            
Uredba Sveta (ES) št. 2182/2004 z dne 6. decembra 2004 o medaljah in žetonih, podobnih eurokovancem (UL L 373, 21.12.2004, str. 1–6).
Nadaljnje spremembe Uredbe (ES) št. 2182/2004 so vključene v izvirni dokument. Ta prečiščena različica ima samo dokumentarno vrednost.
Zadnja posodobitev 02.02.2017